## Uredba o osnivanju Hrvatskoga športskog muzeja

### NN 171/2003 (28.10.2003.), Uredba o osnivanju Hrvatskoga športskog muzeja

# VLADA REPUBLIKE HRVATSKE

2465

Na
temelju članka 12. stavka 2. Zakona o ustanovama (»Narodne novine«, br. 76/93,
29/97 i 47/97) i članka 16. stavka 1. Zakona o muzejima (»Narodne novine«, broj
142/98), Vlada Republike Hrvatske je na sjednici održanoj 23. listopada 2003.
godine donijela

## UREDBU

### O OSNIVANJU HRVATSKOGA ŠPORTSKOG MUZEJA

Članak
1.

Republika
Hrvatska osniva Hrvatski športski muzej (u dalj­njem tekstu: Muzej) kao javnu
ustanovu od interesa za Republiku Hrvatsku.

U ime
Republike Hrvatske osnivačka prava obavlja Ministarstvo kulture.

Članak 2.

Naziv
ustanove glasi: Hrvatski športski muzej.

Sjedište
Muzeja je u Zagrebu, Ilica 13.

Članak
3.

Za
svoje obveze Muzej odgovara cjelokupnom imovinom.

Osnivač
Muzeja solidarno i neograničeno odgovara za njegove obveze.

Članak 4.

Muzej
obavlja muzejsku djelatnost sukladno Zakonu o muzejima, vezano uz područje fizičke
kulture, tjelovježbe, športa i srodnih područja ljudskoga djelovanja. U
obavljanju svoje djelatnosti Muzej surađuje sa srodnim ustanovama u zemlji i
inozemstvu.

Članak
5.

Za
obavljanje djelatnosti Muzeja iz članka 4. ove Uredbe potrebna financijska
sredstva osiguravaju se u državnom prora­čunu Republike Hrvatske.

Članak
6.

Imovinu
Muzeja čine sredstva za osnivanje i rad koja osigurava osnivač, te imovina,
stvari, prava i novac koji su bili vezani uz djelatnost Muzeja u okviru
Kineziološkog fakulteta, a zatečeni su na dan osnivanja Muzeja.

Muzej
može stjecati sredstva i iz vlastite djelatnosti, te drugih izvora, kao što su:
darovi, potpore i slično.

Dobit
ostvarena poslovanjem upotrebljava se za obavljanje i razvoj djelatnosti
Muzeja.

Članak
7.

Muzejom
upravlja ravnatelj.

U obnašanju
svoje dužnosti ravnatelj:

–
organizira, te vodi rad i poslovanje Muzeja,

– vodi
i odgovara za stručni rad Muzeja,

–
poduzima pravne radnje u ime i za račun Muzeja,

–
predstavlja i zastupa Muzej,

–
zastupa Muzej u svim postupcima pred sudovima, upravnim i drugim državnim
tijelima, te drugim pravnim osobama s javnim ovlastima,

–
donosi Statut, kao temeljni opći akt ustanove, uz prethodnu suglasnost Vlade
Republike Hrvatske,

–
donosi druge opće akte Muzeja,

–
donosi programe i planove rada Muzeja, te osigurava njihovo izvršavanje,

–
donosi financijski plan i godišnji obračun Muzeja,

–
raspolaže imovinom i sredstvima Muzeja do 100.000,00 kuna samostalno, a većim
iznosima uz suglasnost osnivača,

–
odgovara za zakonitost rada Muzeja,

–
najmanje jedanput godišnje podnosi osnivaču izvješće o radu i stanju u području
djelovanja Muzeja,

–
obavlja i druge poslove utvrđene zakonom, ovom Uredbom i Statutom.

Članak
8.

Za
ravnatelja može biti imenovana osoba koja ispunjava uvjete propisane Zakonom o
muzejima.

Ravnatelj
se imenuje na vrijeme od četiri godine i može biti ponovno imenovan na istu dužnost.

Ravnatelj
se imenuje na temelju natječaja koji se objavljuje u »Narodnim novinama« i u
javnim glasilima.

Ostali
uvjeti koje treba ispunjavati ravnatelj, te način i postupak provođenja natječaja
propisat će se Statutom Muzeja.

Članak
9.

Do
imenovanja ravnatelja Muzeja, Vlada Republike Hrvat­ske će imenovati
privremenog ravnatelja. Privremeni ravnatelj dužan je obaviti pripreme za početak
rada Muzeja, donijeti Statut, te podnijeti prijavu za upis u sudski registar u
roku 30 dana od imenovanja.

Članak
10.

Muzej
počinje s radom danom upisa u sudski registar.

Članak
11.

Danom
osnivanja Muzej preuzima zatečenu imovinu, stvari, prava i novac ustrojstvene
jedinice Kineziološkog fakulteta u Zagrebu, koja je djelovala pod nazivom
Hrvatski športski muzej, a temeljem suglasnosti Kineziološkog fakulteta od 25.
siječnja 2003. godine.

Članak
12.

Danom
osnivanja Muzej preuzima radnike Kineziološkog fakulteta u Zagrebu,
ustrojstvene jedinice Hrvatskoga športskog muzeja, zatečene na obavljanju
poslova koje preuzima Muzej.

Privremeni
ravnatelj će u roku 30 dana od osnivanja Muzeja zaključiti s radnicima iz
stavka 1. ovog članka ugovor o radu.

Prava,
obveze i odgovornosti radnika Muzeja ostvaruju se u skladu s propisima o radu i
kolektivnim ugovorom.

Članak 13.

Ova
Uredba stupa na snagu osmog dana od dana objave u »Narodnim novinama«.

Klasa:
612-05/03-02/02
Urbroj: 5030108-03-1
Zagreb, 23. listopada 2003.

Predsjednik
**Ivica Račan,** v. r.

Uredba, NN 171/2003-2465